अजमेर। शहर में चेन स्नेचर बाइकर्स गिरोह की दहशत अभी बरकरार है। बुधवार को झांसेबाज लुटेरों ने लगातार दो वारदात अंजाम देकर पुलिस की सजगता को चुनौती दे दी। शहर के सबसे व्यस्त गांधी भवन चौराहे पर दो युवकों ने रिटायर्ड पटवारी को बेबसी की कहानी सुनाकर बातों में फंसाया और उसके गले से सोने की चेन तोड़कर ले गए, जबकि अंदरकोट इलाके में दुकान पर बैठकर नोट गिन रहे एक व्यापारी को गच्चा देकर दो झांसेबाज युवक काउंटर से 90 हजार रुपए नोटों की गड्डी लेकर चंपत हो गए। दोनों वारदात में अपराधियों को पकड़ना तो दूर पहचान करने में भी पुलिस को सफलता नहीं मिली।
वारदात-1, गांधी भवन चौराहे पर
गांधी भवन चौराहे पर बुधवार सुबह करीब साढ़े नौ बजे ब्यावर महावीर गंज निवासी 62 वर्षीय विमल किशोर गुप्ता पुत्र चुन्नीलाल को दो झांसेबाजों ने अपना शिकार बनाया। गुप्ता ने कोतवाली पुलिस थाने में शिकायत देकर बताया कि वह कलेक्ट्रेट में पेंशन प्रकरण के संबंध में काम से आया था। ब्यावर से वह ट्रेन से अजमेर पहुंचा था। ट्रेन से उतर कर गांधीभवन चौराहा स्थित कचहरी रोड पर कलेक्ट्रेट की ओर जाने वाले ऑटो का इंतजार कर रहा था। इसी दौरान वहां दो युवक आए और उससे बस स्टैंड का रास्ता पूछा।
दो युवकों में से एक युवक रो रहा था। उसने युवक से उसके रोने का कारण पूछा तो उसने कहा कि इसके साथ दुकान मालिक ने मारपीट कर इसे काम से निकाल दिया है और आज इसकी बहन की शादी है, इस लिए वह उसे जयपुर जाना है। युवकों ने उससे आर्थिक मदद की गुहार की। उसी समय कलेक्ट्रेट की ओर जाने वाला टेंपो आ गया। वह युवकों की बातों को अनसुना कर ऑटो में बैठ गया तभी पीछे से एक युवक ने उसके गले पर झपट्टा मारकर करीब दो तोला सोने की चेन तोड़ ली और दोनों फरार हो गए।
उसने दोनों युवकों का पीछा भी किया, लेकिन वे बंगाली गली में घुसे और देखते ही देखते आंखों से ओझल हो गए। पीछा करते समय एक युवक का हाथ पक़ड में आया , लेकिन वह अपना हाथ छुड़ाकर भाग गया, युवक के हाथ से एक कागज की थैली उसने छीन ली। थैली में कागजों को नोट की गड्डी की तरह जमाकर रखे थे और गड्डी के ऊपर एक सौ रुपए का नोट लगा हुआ था। एक रूमाल में बंधे हुए कंकर भी इसमें मिले। कोतवाली थाना पुलिस ने गुप्ता की रिपोर्ट पर मुकदमा दर्ज कर जांच शुरू कर दी।
वारदात-2, अंदरकोट इलाके में
दरगाह पुलिस थाना क्षेत्र के व्यस्ततम भीड़ भाड़ वाले अंदरकोट इलाके में बुधवार सुबह करीब 11 बजे आईसक्रीम पार्लर के संचालक को झांसा देकर एक 12 वर्षीय बालक उसके काउंटर से 90 हजार रुपए नोटों की गड्डी पार कर चंपत हो गया। वारदात में पीड़ित काजी मुनव्वर ने बताया कि वह अपनी दुकान पर बैठा था । उसने मकान की रजिस्ट्री के लिए अपने पड़ोसी से एक लाख चालीस हजार रुपए लिए थे।
दुकान पर बैठकर वह रुपए गिन रहा था। उसने 90 हजार रुपये गिनकर काउंटर पर रखे थे और बाकी पचास हजार रुपए के नोट हाथ में लेकर गिर रहा था तभी एक करीब 12 साल का लड़का वहां आया और उसने कहा कि अंकल आपके रुपये गिर गए हैं। वह नीचे देखने के लिए झुका, तभी लड़का काउंटर पर रखे रुपये लेकर चंपत हो गया। लड़के के साथ एक युवक भी था। वह कुछ दूरी पर खड़ा था। दरगाह थाना पुलिस ने दुकानदार की रिपोर्ट पर मुकदमा दर्ज कर लिया है। थाना प्रभारी हनुमान सिंह भाटी ने बताया कि दुकानदार के बताए हुलिये के आधार पर पुलिस शातिर बालक की तलाश कर रही है।
दोनों ही वारदात में झांसेबाजी
लगातार झांसेबाजी की दो वारदात के बाद पुलिस ने सभी थानों में संदिग्ध लोगों को चैक करने के लिए अलर्ट कर दिया। दरगाह क्षेत्र में करीब आधा दर्जन संदिग्ध लोगों से पुलिस ने पूछताछ की। कोतवाली थाना पुलिस ने भी संदिग्धों से पूछताछ की। आइपीएस डा राजीव पचार ने पीड़ित से वारदात और आरोपियों के बारे में पूछताछ की। पचार ने घटना को ठगी करार दिया है, लेकिन गांधी भवन चौराहे पर विमल किशोर गुप्ता के गले से आरोपी चेन तोड़ कर भागे थे। वारदात के तरीके में समानता यह रही कि आरोपियों ने पहले पीड़ितों को बातों में फंसाकर झांसा दिया और मौका देख कर वारदात की।
शातिराना तरीका
गांधी भवन चौराहे पर वारदात के शिकार विमल किशोर गुप्ता ने चेन तोड़ कर भाग रहे युवकों में से एक के हाथ से पैकेट छीन लिया था, उसमें कपड़े में बंधे कंकर और नकली नोटों की गड्डी मिली। इससे अंदाजा लगाया जा रहा है कि दोनों युवक कई तरह से ठगी की वारदात करते हैं। पिछले दिनों खुद को पुलिस कर्मी बताकर वृद्धाओं को ठगने की वारदातें हुई थी। ठगी के इस तरीके में शातिर वृद्ध महिलाओं को यह कहकर डराते हैं कि इलाके में हत्या और लूट की वारदात हो गई है, इसलिए कीमती जेवर पहन कर मत घूमो।
वे वृद्ध महिला को जेवर उतार कर कपड़े में बांध कर रखने के लिए कहते हैं, और मौका देख कर उसे कंकर वाली कपड़े की पोटली थमा कर जेवर वाली पोटली लेकर चंपत हो जाते हैं। इसी तरह नकली नोट की गड्डी से भी शातिर झांसा देकर महिलाओं से जेवर ले जाते हैं।
hin_Deva awa_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva hin_Deva